המחוקקת האמריקנית קיבלה בשנה האחרונה סכומי שיא בתרומות מחברות השקעות, שנהנו מהתיקון שדחפה בחסות הרוב הקטן בסנאט • וכיצד ניצלו בעלי עניין ולוביסטים בישראל את המצב הפוליטי הרעוע לטובתם?
הסנאטורית הדמוקרטית מאריזונה שבארה"ב, קירסטן סינמה, קיבלה כמעט מיליון דולר בשנה האחרונה מאנשי מקצוע בתחום ההשקעות הפרטיות, מנהלי קרנות גידור ומשקיעי הון סיכון. ונראה שההשקעה שלהם השתלמה – לאחרונה כפתה סינמה על המפלגה הדמוקרטית תיקון לרפורמת המסים על בעלי ההון, שהיטיבה איתם מאוד. והמקרה הזה לא ייחודי לארה"ב: בישראל ראינו כיצד לוביסטים ובעלי עניין יודעים לנצל מצב פוליטי רעוע לטובת קידום לקוחותיהם. במשך עשורים מבטיחה המפלגה הדמוקרטית לבוחריה להעלות מסים על חברות גדולות ועל בעלי ההון שמשלמים שיעורי מס נמוכים לעומת האוכלוסייה הכללית. ב-7 באוגוסט הצליחו נשיא ארה"ב גו ביידן וחברי מפלגתו בסנאט להעביר חקיקה היסטורית לטובת המאבק בשינוי האקלים ובאינפלציה הגוברת בארה"ב. העברת החוק נחשבת לניצחון נדיר אפילו על לוביסטים של חברות הפארמה הגדולות שכשלו בטרפוד הרפורמה להורדת מחירי התרופות בארה"ב. אבל היכן שהם כשלו, ובעזרת הסנאטורית סינמה, חבריהם מקרנות הגידור, ענף ההשקעות הפרטיות והשקעות ההון-סיכון, זכו לניצחון גדול על האינטרס הציבורי. התעשיות הללו תמיד נמנו על התורמים החשובים של סינמה למימון קמפיין הבחירות שלה לאורך השנים. מאז שנבחרה לראשונה כמעט לפני עשור הם תרמו לה כ-1.5 מיליון דולר, אולם הפרט המעניין הוא שכמעט מיליון מהם (983 אלף דולר) נתרמו בשנה האחרונה, סכום כפול מסכום התרומות שהעניקו לה במשך עשור. התרומות הגדולות הללו הפכו אותה לאחת המחוקקות שהתעשייה הזו תרמה להן את סכומי הכסף הגדולים ביותר.  וכיצד כפתה סינמה את התיקון? היא ניצלה את הרוב הדחוק של הדמוקרטים בסנאט (50-50, כשקולה של סגנית הנשיא קמאלה האריס מכריע) ואיימה שתפיל את החוק אם לא יוכנסו בו השינויים שדרשה.  "סינמה אמרה שלא תצביע בעד החוק אם לא נאפשר את התיקונים", הסביר הסנאטור צאק שומר, מנהיג הרוב הדמוקרטי בסנאט. "לא הייתה לנו כל ברירה". לפי ההערכות, התיקונים האלה יעלו כ-35 מיליארד דולר – שלא יגיעו לקופה הציבורית ויישארו בכיסם של בעלי ההון.  רוב דחוק של ממשלות בפרלמנטים הוא שעת כושר ללוביסטים מטעם קבוצות לחץ. ישראל איננה שונה בנושא מארה"ב, וגם כאן ראינו בשנה האחרונה כיצד לוביסטים של תעשיות שונות מנצלות את מצב הקואליציה בכנסת כדי לטרפד רפורמות שהממשלה מנסה לקדם.  כך היה עם הלובי החקלאי שטרפד חלק ניכר מהרפורמה שתוכננה בייבוא מוצרי חקלאות, והרפורמות בייבוא מזון ותמרוקים. השיטה הייתה למצוא מתנגדים מתוך הממשלה או בכנסת, כיוון שמספיק היה למצוא אחד או שניים מחברי הכנסת כדי לאיים על יכולת העברת החקיקה.  ועל אילו שינויים אנחנו מדברים בדיוק? סינמה התנגדה לצמצום הטבת המס המעוותת שממנה נהנים מנהלי קרנות השקעה פרטיות ומנהלי קרנות גידור, הטבת מס שהמיליארדר וורן באפט הביא בעבר כדוגמה לעיוות הנטל במסים לטובת האלפיון העליון. סינמה גם דרשה, וקיבלה יצירת פטור לניכוי מס פחת – דרישה של לוביסטים מטעם חברות הייצור במדינה. מאז האירוע, גופי התקשורת הפרו-דמוקרטיים תקפו בחריפות את סינמה ופרסמו ידיעות על קשריה עם לוביסטים וטורי דעה קטלניים מטעם בכירי הפרשנים. למשימה התגייסו CNN, פייננשל טיימס, ניו-יורק טיימס, ניוזוויק, וושינגטון פוסט, בלומברג, הגארדיאן ועוד.  בין היתר פורסם כי סינמה קיבלה מיליון דולר רק השנה מהגורמים שיצאו נשכרים מהאולטימטום שלה, שלוביסטים תרמו לקמפיין האחרון שלה 400 אלף דולר, וגם דיווחים על שני עוזרים שלה לשעבר שעברו ב"דלת המסתובבת" ללובי ומייצגים חברות ענק שאיתן היו בקשרים ענפים בעבר. סינמה טוענת שהבהירה בשנה האחרונה כי תתמוך ברפורמה של ביידן רק אם לא תפגע בצמיחה במדינת אריזונה.  לסינמה נותרו שנתיים עד שתתמודד פעם נוספת על מושבה בסנאט, אולם לאור המהלך האחרון והקמפיין התקשורתי נגדה שמגיע מלב-ליבם של כלי התקשורת המרכזיים שצורכים מצביעי הדמוקרטים, המשימה להיבחר שוב מטעם המפלגה הדמוקרטית נראית עבורה על סף הבלתי-אפשרית.  